b'\n_START_ARTICLE_\nJisakar (pleme)\n_START_PARAGRAPH_\nJisakar (heb. \xd7\x99\xd6\xb4\xd7\xa9\xd6\xb8\xd6\xbc\xd7\x82\xd7\xa9\xd7\x9b\xd6\xb8\xd7\xa8; gr\xc4\x8d. \xe1\xbc\xb8\xcf\x83\xcf\x83\xce\xb1\xcf\x87\xce\xac\xcf\x81; samarijanski hebrejski: ja\xc5\xa1i\xc5\xa1akar) naziv je za jedno od 12 izraelskih plemena, \xc4\x8diji je rodoza\xc4\x8detnik, prema biblijskom izvje\xc5\xa1taju, Jisakar, peti sin \xc5\xa1to ga je Lea rodila Jakovu. Pleme Jisakar obitavalo je podru\xc4\x8dje jugozapadno od Galilejskog jezera.\n_START_SECTION_\nEtimologija\n_START_PARAGRAPH_\nNarodna etimologija sadr\xc5\xbeana je u biblijskom izvje\xc5\xa1taju o Jisakarovu ro\xc4\x91enju, koja se poziva na korijen \xd7\xa9\xd7\x9b\xd7\xa8 (skr) koji zna\xc4\x8di \xe2\x80\x9enajmiti\xe2\x80\x9c, \xe2\x80\x9eotplatiti\xe2\x80\x9c. Neki stru\xc4\x8dnjaci predla\xc5\xbeu druga\xc4\x8diju etimologiju koja pretpostavlja da je naziv ovog plemena nastao od hebrejske rije\xc4\x8di i\xc5\xa1, \xc5\xa1to zna\xc4\x8di \xe2\x80\x9e\xc4\x8dovjek\xe2\x80\x9c, \xe2\x80\x9emu\xc5\xbe\xe2\x80\x9c, te imena egipatskog bo\xc5\xbeanstva Sokar. Ta teorija, me\xc4\x91utim, nije potvr\xc4\x91ena. Prema kasnijoj uporabi, \xc4\x8dini se da je biblijsko tuma\xc4\x8denje ipak bli\xc5\xbee te ozna\xc4\x8dava osobu koja radi za pla\xc4\x87u, o \xc4\x8demu ima odre\xc4\x91enih naznaka i u vezi plemena Jisakar, za koje se \xc4\x8dini da je doista obitavalo dodijeljenu mu plodnu zemlju, ali pod cijenu prodavanja vlastitoga rada.\n_START_SECTION_\nPodru\xc4\x8dje Jisakara prema Bibliji\n_START_PARAGRAPH_\nPrema Bibliji, Jisakaru je prpalo plodno podru\xc4\x8dje isto\xc4\x8dnog dijela doline Jizreel, jugozapadno od Galilejskog jezera, ju\xc5\xbeno od brda Tabor, te niske bre\xc5\xbeuljke prema jugoistoku. \xc4\x8cini se da je upravo brdo Tabor predstavljalo trome\xc4\x91u plemena Naftali, Zebulun i Jisakar, a mogu\xc4\x87e je da su Jisakar i Zebulun na tom brdu imali zajedni\xc4\x8dko sveti\xc5\xa1te. Za oba ova sveti\xc5\xa1ta Ponovljeni zakon ka\xc5\xbee: \xe2\x80\x9eNa brdu gdje dolaze zazivati narodi za uspjeh prinose oni prave \xc5\xbertve\xe2\x80\x9c (usp. Pnz 33,19). Na istoku je prostor Jisakara stizao do Jordana.\n_START_SECTION_\nPovijesni podaci\n_START_PARAGRAPH_\nIzvori iz razdoblja mla\xc4\x91eg bron\xc4\x8danog doba govore da su u ve\xc4\x87 u 14. st. pr. Kr. podru\xc4\x8dje isto\xc4\x8dnog Jizreela dr\xc5\xbeali kanaanski kraljevi, te ondje koristili ustanovu prisilnih radova, radi obra\xc4\x91ivanja zemlje. Iz te \xc4\x8dinjenice mnogi zaklju\xc4\x8duju da je Jisakar \xc5\xbeivio vrlo rano na ovim prostorima, kao radna snaga u slu\xc5\xbebi Kanaanaca. Usto, u biblijskim opisima podru\xc4\x8dja pojedinih plemena, za Jisakar nisu dane ju\xc5\xbene granice, pa se stoga zaklju\xc4\x8duje da su njegove sjeverne granice istovremeno i sjeverne granice Mana\xc5\xa1ea. Prema tome bi, dakle, Jisakar vrlo brzo bio asimiliran u ovo ve\xc4\x87e i sna\xc5\xbenije pleme. Toj teoriji u prilog ide i \xc4\x8dinjenica da se Jisakar ne spominje u biblijskom izvje\xc5\xa1taju o Gideonu, te mnoge naznake osobitih veza izme\xc4\x91u Mana\xc5\xa1ea i Jisakara._NEWLINE_S druge strane, ima i onih koji nije\xc4\x8du tu teoriju, te pretpostavljaju da Jisakar nije rano nestao, nego da se zapravo kasno pojavio kao zasebno pleme, te se, uz pomo\xc4\x87 ve\xc4\x87 osna\xc5\xbeenih okolnih izraelskih plemena, uspio osloboditi kanaanske vlasti._NEWLINE_U vrijeme Kraljevstva Izraela Jisakar se pojavljuje kao zasebna upravna jedinica, no nakon pada Samarije gubi mu se svaki trag.'